b'\n_START_ARTICLE_\nR\xc3\xb8ldal\n_START_SECTION_\nGeografi\n_START_PARAGRAPH_\nR\xc3\xb8ldal som stedsbetegnelse omfatter gamle R\xc3\xb8ldal kommune, fra Bratlandsdalen i s\xc3\xb8r til h\xc3\xb8yfjellsomr\xc3\xa5dene p\xc3\xa5 Hardangervidda \xc3\xb8st for Hellevassbu. R\xc3\xb8ldal er en av meget f\xc3\xa5 fjellbygder p\xc3\xa5 Vestlandet, og bygda har hatt en isolert, men sentral beliggenhet. R\xc3\xb8ldal grenser til Odda og Ullensvang i Hordaland, Suldal og Sauda i Rogaland og Vinje i Telemark. Bygdesentrum ligger ved nordenden av R\xc3\xb8ldalsvatnet, og det er her flesteparten av R\xc3\xb8ldals noe over 500 innbyggere er bosatt. Fra R\xc3\xb8ldal er det omtrent 28 kilometer til Nesflaten i Suldal, og nesten 75 kilometer til Sand i Suldal. Europavei 134 g\xc3\xa5r til byen Haugesund i vest, og \xc3\xb8stover til Drammen over Haukelifjell.\n_START_SECTION_\nFjell i R\xc3\xb8ldal\n_START_PARAGRAPH_\nR\xc3\xb8ldal har mer enn 50 fjelltopper over 1000 meter (Prim\xc3\xa6rfaktor min 100 meter), og det h\xc3\xb8yeste punkt i R\xc3\xb8ldal (og Odda kommune og Hardangerviddas h\xc3\xb8yeste) er Sandfloegga, 1721 moh. \xc3\x98vrige kjente fjelltopper er blant andre Stavsnuten, Fjetlandsnuten, Solfonntaggen, R\xc3\xb8ldalss\xc3\xa5to, Breifonn, Kistenuten og Holmanuten.\n_START_SECTION_\nBreer, sn\xc3\xb8fonner og innsj\xc3\xb8er i R\xc3\xb8ldal\n_START_PARAGRAPH_\nDet er flere mindre breer i R\xc3\xb8ldal, med Breifonn som den mest kjente. Breifonn er Norges sydligste isbre. Andre breer omfatter Nupsfonn, deler av Solfonn og flere sm\xc3\xa5 sn\xc3\xb8- og isomr\xc3\xa5der. _NEWLINE_R\xc3\xb8ldalsvatnet og Valldalsvatnet er de to st\xc3\xb8rste \xc2\xabinnsj\xc3\xb8ene\xc2\xbb i R\xc3\xb8ldal, begge i overkant av 7 kvkm. Det dominerende vassdraget i R\xc3\xb8ldal er Storelva, som s\xc3\xb8r for R\xc3\xb8ldalsvatnet heter Bratlandsdalselva. En storstilt vannkraftutbygging p\xc3\xa5 60-tallet har p\xc3\xa5virket de st\xc3\xb8rste elvene i R\xc3\xb8ldal.\n_START_SECTION_\nHistorie\n_START_PARAGRAPH_\nDe f\xc3\xb8rste menneskene som kom til R\xc3\xb8ldal opps\xc3\xb8kte omr\xc3\xa5det grunnet n\xc3\xa6rheten til det gode villreinomr\xc3\xa5dene i etterkant av siste istid. Det er funnet fornminner tilbake til bronsealderen, blant annet i den n\xc3\xa5 neddemte Ullsheller i Valldalen. Flere fots\xc3\xa5lar, en hest med rytter og b\xc3\xa5t med mannsfigur er bare noen av de i alt 11 motiv som var hogget inn i bergveggen i Ullsheller. Kanskje har det v\xc3\xa6rt mange flere, for bergveggen best\xc3\xa5r av en l\xc3\xb8s bergart og er sterkt forvitra. Arkeologane mener de er i fra slutten av bronsealderen eller begynnelsen av eldre jernalder. Ogs\xc3\xa5 p\xc3\xa5 Seim i R\xc3\xb8ldal sentrum er det funnet mange fornminner, og den dag i dag er minst tolv gravhauger fra bronsealderen godt synlige._NEWLINE_R\xc3\xb8ldal stavkyrkje ble bygget omkring \xc3\xa5r 1250, og i denne tidsperioden er det trolig at R\xc3\xb8ldal var et knutepunkt for transporten av jernmalm fra Telemark til kysten.  _NEWLINE_I 1837 var R\xc3\xb8ldal et annekssogn til Suldal prestegjeld. Men siden det var adskilt fra sitt hovedsogn av en fylkesgrense (R\xc3\xb8ldal tilh\xc3\xb8rte Hordaland, mens Suldal hovedsogn l\xc3\xa5 i Rogaland) m\xc3\xa5tte det opprettes som et eget formannskapsdistrikt. (For samme problem se ogs\xc3\xa5 Bakke, Bindal, Birkenes, Str\xc3\xb8mm og \xc3\x85seral \xe2\x80\x93 samt Hemne.)_NEWLINE_R\xc3\xb8ldal fikk ikke elektrisitet f\xc3\xb8r 21. mars 1958, det var Hordalands siste kommune_NEWLINE_til \xc3\xa5 f\xc3\xa5 elektrisitet._NEWLINE_R\xc3\xb8ldal kommune ble sl\xc3\xa5tt sammen med Odda kommune 1. januar 1964, den hadde da 676 innbyggere._NEWLINE_I 1968 ble hel\xc3\xa5rsveien over Haukeli og mot Odda \xc3\xa5pnet, og dermed fikk R\xc3\xb8ldal en stabil veiforbindelse hele \xc3\xa5ret. Tidligere var veien til Suldal i den rasutsatte Bratlandsdalen eneste vinter\xc3\xa5pne vei til omverdenen.  _NEWLINE_R\xc3\xb8ldal skisenter og de ekstraordin\xc3\xa6re sn\xc3\xb8mengdene bygda er kjent for har siden \xc3\xa5rtusenskiftet bidratt til en vesentlig \xc3\xb8kt vinterturisme, og i 2012 bes\xc3\xb8kte 70.000 gjester alpinanlegget._NEWLINE_R\xc3\xb8ldal var et av Norges mest kjente pilegrimsm\xc3\xa5l i middelalderen, grunnet det helbredende krusifikset i R\xc3\xb8ldal stavkirke. I den senere tid har pilegrimsvandringene gjenoppst\xc3\xa5tt, og R\xc3\xb8ldal er i dag landets viktigste pilegrimsm\xc3\xa5l m\xc3\xa5lt i antall vandrere.'